五言次韵和鄰幾喜司馬君實錢君倚章伯鎮入省之作
作者：沈遘
朝代：宋

paragraphs: 我本魯連徒，放跡江湖濱。
强茲就朝列，俯仰羞衆人。
初從東觀游，尚得文字親。
晚爲大農屬，始與俗吏倫。
簿書異我學，勾校違我貞。
有如鍛戈劍，而乃驅匠輪。
顛倒失所措，左右迷厥津。
怳不知適從，但欲逃深榛。
獨幸良友朋，志尚略一均。
繼今三君來，益欣得有鄰。
誰云典司殊，舍次密若鱗。
誰云晤語希，牖戶日屢巡。
論文必高妙，談道皆淵淳。
揮弄麈白玉，傾倒巾紫綸。
謂應饜饑渴，寧復辭昏晨。
願言勿有倦，行即徂秋春。
宦游固難常，出處各有循。
公等其謂何，我意益欲踆。
一朝成契闊，相望楚與秦。
高會不得再，空將寄音塵。